Kampen imod Rødovre i dag skulle vindes, hvis White Hawks skulle bevare chancen for deltagelse ved final 4 i Herning sidst i januar.

Inden dagens kampe i Metal-ligaen skilte sølle tre point nummer tre og nummer ni i tabellen. Så med White Hawks resterende fire kampe, var nordjyderne tvungne til at få maksimumpoint i dagens kamp mod Rødovre. Hjemmeholdet startede også klart bedst med stor energi fra kæden med Gorm Topholt, Marcus Pedersen og japanske Shoma Izumi og så især fra Anthony DeLuca, spilleren med mest x factor på hjemmeholdet hidtil i sæsonen. Marcus Pedersen trak en Rødovre udvisning efter energisk arbejde og i det efterfølgende powerplay var DeLuca tæt på med et godt skud midt for målet. Det skriver Kanal Frederikshavn. Rødovres svenske målmand Emil Jidskog stod en flot kamp for Rødovre, men han kunne intet stille op, da Kristian Jensen lagde en puck til rette for Cam Spiro, som med med godt hånledsskud bragte WH foran efter godt et kvarters spil. 1165 tilskuere var godt tilfredse med den føring, som burde være udbygget i 2. periode, hvor White Hawks fik chancen i fem imod tre efter to meget tynde Rødovre-udvisninger. Der kom dog intet ud af White Hawks powerplay - som mange gange før i denne sæson, var de simpelthen ikke skarpe nok. Det blev dog til et annuleret mål, da Nick Olesen sparkede pucken ind. I anden periode stjal dommer Martin T. Christensen dog totalt billedet, da han dømte den ene tynde udvisning efter den anden. Fra Kanal Frederikshavns stol var hele otte ud af de 12 udvisninger i dag mere end meget tynde. Alle disse udvisninger gav Rødovre en chance for at komme tilbage i kampen igen, som White Hawks ellers havde "ejet", men Christian Larsen stod en såkaldt shutout kamp og lavede mange afgørende redninger - især da den tidligere White Hawks spiller Rasmus Astrup fik en friløber med fem minutter tilbage. Her reddede Christian Larsen sikkert. Og igen da Rødovre tog målmanden ud og spillede seks mod fire med et minut og 23 sekunder igen, holdt Christian Larsen målet rent. Med sejren er Frederikshavn White Hawks oppe på en tredjeplads i tabellen. Herning Blue Fox fører.